Tom Behnke (KF), 2011-02-03:
Der findes mange forskellige modeller, kan jeg høre, og det ved jeg i øvrigt også, for ud over at de såkaldt stationære kan gøres mobile, så har man allerede i dag mobile, nemlig i form af de biler, der kører rundt, og som holder i vejkanten.
De kan sådan set holde der i 10 minutter eller 1 time eller i flere dage for den sags skyld, og der bruger man netop rigtig mange af de politifolk, som er kommet godt op i årene, og som har lyst til at sidde der og betjene apparaterne i de pågældende køretøjer.
På en eller anden teknisk måde må det jo kunne lade sig gøre.
Men hvis vi skal starte fra en ende af, synes jeg, at vi skal starte med at glæde os over, at der sidste år var under 300 trafikdræbte.
Det er noget af en rekord, specielt hvis jeg tænker tilbage på dengang omkring 1980, hvor jeg begyndte at interessere mig lidt for trafik.
Da var der over 1.200, der blev slået ihjel i trafikken hvert år.
Vi skal længere ned, vi skal blive ved med at kæmpe for at komme længere ned, men jeg synes lige, det er værd at nævne her i dag, at den indsats, der er gjort for trafiksikkerheden, faktisk været en succes.
Man har også haft stor succes med den forsøgsordning, der har været, med stationær trafikkontrol med stærekasser, der står ude i vejkanten ti forskellige steder på Sjælland.
Det har været en meget stor succes.
Man har kunnet se, hvordan farten er blevet bragt ned.
Ikke kun der, hvor standeren står, men i det hele taget på de vejstrækninger falder farten, og det er positivt og godt.
For der er ingen tvivl om, at når det går galt, gør fart ondt meget værre – nogle gange rigtig meget værre.
Så vi skal have bragt farten ned.
Vi kan se, at der er fuldstændig parallelitet mellem den gennemsnitlige hastighed og antallet af trafikdræbte, så det er farten, der skal bringes ned.
Så det har været en succes, og man har evalueret det.
Nu er man så i gang med at finde ud af, hvordan vi breder det her ud til resten af Danmark, og der skal laves en plan for det.
Inden man kaster sådan noget i udbud, er det jo også rart at vide, hvilke typer af automatisk trafikkontrol der skal være over hele landet.
Det er man så ved at afdække i øjeblikket.
Jeg vil så sige, at vi i De Konservative ikke er tilhængere af den strækningsbaserede hastighedskontrol.
Vi har flere grunde til at synes, at det er en dårlig måde at gøre det på.
Vi vil hellere have den stationære, altså den punktvise kontrol, og så kan det godt være, at man på en strækning skal have to, tre eller fire standere stående, sådan at det ikke kun er lige der, hvor standeren står, at farten kommer ned, men at man måske også har flere i forlængelse af hinanden.
Der er to problemer med strækningskontrollen.
Det ene er, at det vil være muligt for trafikanterne at omgå kontrollen, ved at man undervejs på strækningen på nogle tidspunkter kører meget, meget stærkt og på andre tidspunkter kører meget langsomt eller måske endda holder en pause.
Det andet problem – og det synes jeg måske er mere ideologisk præget – er, at forudsætningen for, at man kan lave strækningsbaseret hastighedskontrol, er, at man registrerer samtlige trafikanter, der kører på strækningen, og de af dem, der så kører for stærkt, får tilsendt et bødeforelæg.
Men alle, som har kørt der, bliver registreret, også fuldstændig lovlydige borgere.
Der har vi som konservative den holdning, at man ikke skal have mere overvågning eller registrering end højst nødvendigt, og det her er unødvendigt, det er overflødigt.
Vi kan løse opgaven uden at skulle lave et overvågningssamfund, hvor man registrerer samtlige trafikanter, der kører på strækningen.
Derfor er vi imod det her.
Det skal kun være dem, der overtræder lovgivningen, som vi registrerer.
Det er dem, vi er efter, det er ikke de lovlydige borgere.
Så af de grunde kan vi fra konservativ side ikke støtte beslutningsforslaget, men ser i øvrigt frem til, at vi får udbredt den automatiske trafikkontrol til hele landet.